b'\n_START_ARTICLE_\nAleks \xc5\xa0takul\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0takul je maturiral na II. Dr\xc5\xbeavni gimnaziji v Mariboru, \xc5\xa1tudij pa je nadaljeval na Vi\xc5\xa1ji pravni \xc5\xa1oli v Mariboru, kjer je pridobil naziv pravnika 1. stopnje. Kasneje je diplomiral na Ekonomsko poslovni fakulteti v Mariboru  z nazivom univerzitetni diplomirani ekonomist. Po opravljenem \xc5\xa1tudiju se je zaposlil na RTV Slovenija, kjer je opravljal najrazli\xc4\x8dnej\xc5\xa1a dela in naloge. Med drugim je bil dopisnik, novinar TV Ljubljana v Mariboru (1969-1973) in Beogradu (1973-1977), urednik notranjepoliti\xc4\x8dnega in gospodarskega uredni\xc5\xa1tva (1979-1983), odgovorni urednik informativnega programa TV Ljubljana (1983-1987) in tudi pomo\xc4\x8dnik generalnega direktorja RTV Ljubljana za ekonomska vpra\xc5\xa1anja (1977- 1979). _NEWLINE_Od 24. maja 2001 do 24. maja 2005 je bil generalni direktor RTV Slovenija in od 24. maja 2005 do 23. februarja 2006 v.d. generalnega direktorja RTV Slovenija. Kasneje je bil nekaj \xc4\x8dasa namestnik generalnega direktorja, nato pa je postal svetovalec generalnega direktorja RTV Slovenija._NEWLINE_V novinarskem in uredni\xc5\xa1kem obdobju  se je kot samostojni gospodarski komentator intenzivno ukvarjal z gospodarsko problematiko doma in v svetu in pri tem ustvaril zajeten opus analiti\xc4\x8dnih in drugih \xc4\x8dlankov, novinarskih prispevkov ter aktualnih in analiti\xc4\x8dnih gospodarskih oddaj. V \xc5\xa1iroki javnosti so bile odmevne njegove cikli\xc4\x8dne avtorske gospodarske oddaje Bobu bob, Dinar, Made in Slovenia, Poslovni barometer.  Uspe\xc5\xa1en je bil tudi kot voditelj in urednik televizijskih dnevnikov med letoma 1989 in 1991 ter med osamosvojitveno vojno. Leta 1978 je bil med prvimi voditelji in uredniki televizijskega dnevnika. Leta 1997 je pripravil vsebinsko zasnovo informativne oddaje Odmevi._NEWLINE_Po 45 letih novinarskega dela se je leta 2010 upokojil in nato napisal in leta 2015 v samozalo\xc5\xbebi izdal  knjigo Skozi \xc4\x8das, svojevrstno kroniko RTV in njenega delovanja v nekaj desetletjih.Knjiga je verodostojen povzetek klju\xc4\x8dnih dogodkov v ve\xc4\x8d kot 50 letnem obstoju in delovanju slovenske nacionalne televizije, je poljudno napisana zgodovina te ustanove. Podrobneje je raz\xc4\x8dlenjeno, prikazano mnogo ozadij dogajanj, tako na RTV kot tudi v tedanji dru\xc5\xbebi, ki doslej javnosti niso bila znana.'